Na administrativnom prelazu Končulj srpski policajci uhapsili su direktora kosovske policije za region Kosovske Mitrovice Nehata Tačija na osnovu poternice niškog Višeg suda zbog sumnje da je umešan u terorizam.

Lisice su Tačiju na ruke stavljene sinoć oko 20 sati prilikom izdavanja potvrde za ulazak na teritoriju centralne Srbije nedaleko od Bujanovca.

Prištinski mediji objavili su ranije danas preneli informaciju kosovske policije da je Hodža uhapšen na putu za Niš, gde je trebalo da prisustvuje jednom suđenju.

Ipak, portparol kosovske policije Daut Hodža je za Radio “Slobodna Evropa” izjavio da je Tači preko Srbije putovao u zapadne zemlje, sa svojim prijateljem, privatnim poslom.

Tači je rodom iz Uroševca, a kako je Južnim vestima rečeno u Višem sudu u Nišu, postupak protiv njega i A. T. zbog sumnje da su učetvovali u terorističkim akcijama je pokrenut još 2009. godine u Prištini.

Istražni sudija Višeg suda u Nišu je 17. septembra 2010. godine doneo rešenje o određivanju pritvora osumnjičenih zbog sumnje da su izvršili krivično delo terorizma i izdao naredbu za raspisivanje poternice - kažu u Višem sudu.

Kosovski list "Gazeta ekspres" piše da je Tači veteran Oslobodilačke vojske Kosova (OVK).

Nakon hapšenja on je pritvoren, a ceo slučaj je predat Višem tužilaštvu u Nišu.